
A vezető tisztségviselők polgári jogi felelőssége

A gazdasági társaságok a modern gazdasági viszonyok egyik legfontosabb szereplői. A társaságokban azonban egyre inkább szakadék képződik a passzív befektetőket megtestesítő tagok, illetve részvényesek és a ténylegesen menedzsment feladatokat ellátó vezető tisztségviselők között. Ebben a konstrukcióban szükséges olyan szabályozás kialakítása, amely alapján fel lehet lépni a károkozó vezető tisztségviselőkkel szemben.
Az új Polgári Törvénykönyv hatályba lépése markánsan kihatott a vezető tisztségviselői felelősség terjedelmére, annak mindkét irányára, így dolgozatomban egy átfogó és koherens képet kívántam nyújtani a megújult, többszintű szabályozásról.
Vizsgálódásom során arra a következtetésre jutottam, hogy a megújult kontraktuális felelősség alkalmazhatósága a vezető tisztségviselő károkozása esetén nem teljesen problémamentes. Néhány tényállási elem ugyanis nehezen értelmezhető a vezető tisztségviselő jogviszonyában, amelyekre csak a kialakuló bírói gyakorlat adhat választ.
Dolgozatomban önálló fejezetet szentelek a vezető tisztségviselő által harmadik személyeknek okozott károkért való felelősség anomáliájának. Számos kérdés fogalmazódott meg annak kapcsán, hogy hogyan alakul a vezető tisztségviselő és a gazdasági társaság egyetemleges felelőssége. Megítélésem szerint itt a fő probléma a jogszabályi rendelkezés értelmezése körül kristályosodik ki.



